JMART ขึ้นรถไฟฟ้า BTS
ตกใจไม่น้อย..! อยู่ ๆ เห็นข่าว “เจ้าสัวคีรี กาญจนพาสน์” ส่งบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เข้าซื้อหุ้นบริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT จากกลุ่มบริษัท เจ มาร์ท จำกัด (มหาชน) หรือ JMART...
10 ก.พ. 2563

สำนักข่าวรัชดา
ตกใจไม่น้อย..! อยู่ ๆ เห็นข่าว “เจ้าสัวคีรี กาญจนพาสน์” ส่งบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เข้าซื้อหุ้นบริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT จากกลุ่มบริษัท เจ มาร์ท จำกัด (มหาชน) หรือ JMART…
โดยเป็นการซื้อ Big Lot หุ้น JMT จำนวน 28 ล้านหุ้น หรือคิดเป็น 3.15% ของหุ้นจดทะเบียนทั้งหมด ราคาเฉลี่ย 19.40 บาทต่อหุ้น คิดเป็นมูลค่า 543.20 ล้านบาท
แต่ที่ไม่มีการแจ้งต่อตลาดหลักทรัพย์แห่งประเทศไทย (ตลท.) เนื่องจากการทำรายการดังกล่าวสัดส่วนไม่ถึง 5% จึงไม่ต้องแจ้ง…
แหม๊…เป็นดีลที่ซุ่มเงียบจริง ๆ
นี่ถือเป็นดีลแรกรับปีหนูทองในการเข้าไปซื้อหุ้นบริษัทอื่นของ BTS เลยนะ..!
แต่ถ้าย้อนกลับไปดูในรอบปี 2562 จะเห็นว่า BTS รุกไปลงทุนในกิจการต่าง ๆ ต่อเนื่อง อย่างน้อย ๆ มีไม่ต่ำกว่า 3 บริษัท…
เริ่มจากกลางปี 2562 เข้าไปซื้อหุ้นบริษัท คอมเซเว่น จำกัด (มหาชน) หรือ COM7 สัดส่วน 4.92% ถัดมาไม่นานก็ไปซื้อหุ้นบริษัท อาร์เอส จำกัด (มหาชน) หรือ RS สัดส่วน 6.06% และส่งท้ายปีหมูด้วยการเข้าไปซื้อหุ้นบริษัท ฮิวแมนิก้า จำกัด (มหาชน) หรือ HUMAN สัดส่วน 12.51%
เรียกว่า “เจ้าสัวคีรี” นี่เป็นเจ้าพ่อขาช้อป (กิจการ) ตัวยงจริง ๆ…
กลับมาที่ดีลซื้อหุ้น JMT คนที่ได้ประโยชน์สูงสุดไม่ใช่ใครที่ไหน แต่เป็น JMART ที่ฟันกำไรไป 529.20 ล้านบาท เนื่องจาก JMART มีต้นทุนหุ้น JMT เพียง 0.50 บาท (คำนวณจากราคาพาร์) ทำให้มีกำไรส่วนต่างจากราคาหุ้นครั้งนี้ 18.90 บาทต่อหุ้น
ส่วนไฮไลต์ที่น่าสนใจหลัก ๆ มี 3 ประเด็น…1) BTS มองว่า JMT ซึ่งทำธุรกิจบริหารหนี้…แนวโน้มการเติบโตของธุรกิจสดใส
ตอกย้ำด้วยผลงานรอบ 3 ปีที่ผ่านมา เติบโตแบบก้าวกระโดด โดยปี 2559 กำไรสุทธิ 290 ล้านบาท จากรายได้รวม 1,216 ล้านบาท ปี 2560 กำไรสุทธิเพิ่มเป็น 396 ล้านบาท จากรายได้รวม 1,361 ล้านบาท ปี 2561 กำไรสุทธิแตะ 505 ล้านบาท จากรายได้รวม 1,886 ล้านบาท 
และงวด 9 เดือนปี 2562 ฟาดกำไรสุทธิไปแล้ว 482 ล้านบาท จากรายได้รวม 1,862 ล้านบาท
2) จะเกิด Synergy ธุรกิจระหว่างกลุ่ม BTS และ JMART ตามมา…
ไม่แน่ต่อไปเราอาจได้เห็น JMART ขึ้นรถไฟฟ้า BTS ผ่านการเปิดสาขา “เจมาร์ทช็อป” บนสถานีรถไฟฟ้าบีทีเอส ก็ได้
และ 3) การให้บริการทางการเงินผ่านแพลตฟอร์มบัตรแรบบิท อาทิ ใช้บัตรแรบบิทซื้อสินค้า ในร้านเจมาร์ทช็อป เป็นต้น
จึงเป็นอีกดีลที่ win-win กันทุกฝ่าย
แต่ที่น่าจับตาต่อจากนี้ ใครจะเป็นรายต่อไปที่เข้ามาอยู่ในพอร์ตลงทุนของ BTS..?
เชื่อว่าภายในปีนี้น่าจะได้เห็นการซื้อหุ้นของกลุ่ม BTS อีกหลายดีล…
ไม่แน่ตอนนี้ “เจ้าสัวคีรี” อาจส่งสมุนมือขวาไปซุ่มเจรจาซื้อหุ้นบริษัทไหนสักแห่งก็เป็นได้…ใครจะไปรู้
…อิ อิ อิ..